Landets psykiatriske hospitaler har store problemer med stofmisbrug

Hvis kunden ikke kommer til butikken, må butikken komme til kunden.

Sådan er situationen på flere af landets psykiatriske afdelinger, hvor problemer med brug af og salg af hårde stoffer er blevet så store, at et af dem nu pudser narkohunde på patienterne. Det skriver Fagbladet FOA mandag:

- Når narkohundene er her, så stopper de ved hver værelsesdør, forklarer Jesper Priskorn, der er fællestillidsrepræsentant på Psykiatrisk Hospital Risskov til Fagbladet.

- Vi har narko på stort set samtlige afdelinger.

Se også: Kaos i psykiatrien: Ansatte krænkes seksuelt

Narkoen findes alle steder

Og problemerne i Aarhus er langt fra enkeltstående.

Fagbladet har søgt om aktindsigt i politiets narkofund på 12 hospitaler landet over. Alle steder blev der fundet stoffer sidste år.

Forklaringen er, at en stor del af de psykiatriske patienter er misbrugere. Og hospitalerne kan i dag ikke effektivt visitere og stoppe narkoen, hvilket gør det svært at behandle patienterne:

- Når folk er vind og skæve, er de ikke samarbejdsvillige, siger Aase Susanne Pedersen, der er fællestillidsrepræsentant for plejepersonalet på Psykiatrisygehuset i Slagelse.

- Og de er svære at få til at deltage i aktiviteter, som er en vigtig del af behandlingen.

Se også: Mens ansatte bliver dræbt: Åbenlyst salg af narko på bosteder

Visitering løser ikke alt

I Danske Regioner, der har ansvaret for de psykiatriske hospitaler, afviser formand Bent Hansen (S), at det er muligt at kontrollere eller visitere sig ud af narkoproblemerne:

- Det koster ressourcer at visitere alle patiener. Men jeg er ikke sikker på, at visitation løser problemet alene.

- Hvis vi ser på retspsykiatrisk afdeling i Risskov, visiteres stort set alle patienter. Alligevel er der narko på afdelingerne.

Bent Hansen mener, at et styrket samarbejde med kommunerne om misbrugsbehandlingen kan være en vej til at få stofmisbruget på hospitalerne ned.

Se også: Koks i psykiatrien: Tvangsindlagte smides planløst på gaden